**ՏԵՂԵԿԱՆՔ**

**(2023-2024 թվականներին ծավալած գործունեության մասին)**

Հանդիսանալով «Իքս-Դրայվ ավտո-մոտո սպորտդպրոց» ավտոդպրոցի տնօրեն՝ մշտական համագործակցության մեջ եմ գտնվել և առնչվել եմ ՆԳՆ հաշվառման-քննական ստորաբաժանումների աշխատանքային գործունեության հետ: Նշեմ, որ «Իքս-Դրայվ ավտո-մոտո սպորտդպրոց» ավտոդպրոցը իր 14 մասնաճյուղերով հանդիսանում է ՀՀ-ում գործող ամենախոշոր ավտոդպրոցների ցանցը՝ ունենալով մասնաճյուղեր Երևան, Գյումրի, Վանաձոր, Արմավիր, Էջմիածին, Արտաշատ, Աբովյան, Աշտարակ, Իջևան, Բերդ, Եղեգնաձոր և Կապան քաղաքներում:

Իքս-Դրայվ ավտոդպրոցի բացառիկությունը կայանում է նաև նրանում, որ վարորդի թեկնածուներին հնարավորություն է ընձեռնվում ուսուցանելու վարորդական իրավունքի վկայականի բոլոր կարգերի և ենթակարգերի տեսական և գործնական քննություններին պատրաստվելու համար նախատեսված ուսումնական ծրագրերով: Ուսանողը հնարավորություն ունի ընտրելու առկա, կամ օնլայն ուսուցման տարբերակներ:

Ավտոդպրոցը հանդիսանում է ՀՀ տարածքում գործող միակ մասնագիտացված կազմակերպությունը, որը առաջարկում է վարորդական հմտությունների բարձրացման դասընթացներ, հակավթարային կառավարման, ձմեռային վարման, էքստրեմալ վարման, ուղեկցման և պաշտպանական վարման դասընթացներ: Նշված ծառայությունը մատուցվում է ինչպես ավտոսիրողների, այնպես էլ տեղական և միջազգային կառույցների վարորդների համար:

Մեր հիմնական հաճախորդներն են հանդիսանում UNDP, GIZ, RedCross, Contour Global Hydro Cascade, Lydian Armenia, Pernod Ricar, Զանգեզուրի Պղնձամոլիբդենային Կոմբինատ և այլ ընկերություններ, որոնց անձնակազմը յուրաքանչյուր տարվա կտրվածքով պարբերաբար վերապատրաստվում է «Իքս-Դրայվում»: Գործունեության առանձին ճյուղ է հանդիսանում համագործակցությունը Պաշտպանության նախարարության հետ: Մասնավորապես, վերջին երեք տարիներին ավտոդպրոցը հանդիսանում է ՀՀ Զինված ուժերի մատակարար ընկերություն: «Իքս-Դրայվ ավտո-մոտո սպորտդպրոց» ավտոդպրոցի միջոցով է համալրվում ՀՀ ԶՈՒ կարիքների համար զորակոչային տարիքի C-կարգի վարորդ-մեխանիկների ամբողջ անձնակազմը: